奔喪之禮。始聞親喪，以哭答使者，盡哀；問故，又哭盡哀。遂行。日行百 裡，不以夜行。唯父母之喪，見星而行，見星而捨。若未得行，則成服而後行。 過國至竟，哭盡哀而止。哭辟市朝。望其國竟哭。至於家，入門左，升自西階， 殯東西面坐，哭盡哀，括發袒，降堂東即位，西鄉哭，成踴，襲於序東，絞帶。 反位，拜賓成踴，送賓，反位。有賓後至者，則拜之，成踴送賓皆如初。眾主人 兄弟皆出門，出門哭止，闔門，相者告就次。於又哭，括發，袒，成踴。於三哭， 猶括發，袒，成踴。三日，成服，拜賓送賓皆如初。奔喪者非主人，則主人為之 拜賓送賓。
奔喪者自齊衰以下，入門左中庭北面哭盡哀，免麻於序東，即位袒，與主人 哭成踴。於又哭三哭皆免袒，有賓，則主人拜賓送賓。丈夫婦人之待之也，皆如 朝夕哭，位無變也。奔母之喪，西面哭盡哀，括發袒，降堂東即位，西鄉哭，成 踴，襲免於序東，拜賓送賓，皆如奔父之禮，於又哭不括發。
婦人奔喪，升自東階，殯東西面坐，哭盡哀，東，即位，與主人拾踴。
奔喪者不及殯，先之墓，北面坐，哭盡哀。主人之待之也，即位於墓左，婦 人墓右，成踴，盡哀，括發，東即主人位，絞帶，哭成踴，拜賓，反位，成踴， 相者告事畢。遂冠歸，入門左，北面哭盡哀，括發袒成踴，東即位，拜賓成踴。 賓出，主人拜送。有賓後至者，則拜之成踴，送賓如初。眾主人兄弟皆出門，出 門哭止，相者告就次。於又哭，括發成踴；於三哭，猶括發成踴。三日成服，於 五哭，相者告事畢。為母所以異於父者，一括發，其餘免以終事，他如奔父之禮。 齊衰以下不及殯，先之墓，西面哭盡哀，免麻於東方，即位，與主人哭成踴，襲。 有賓，則主人拜賓，送賓。賓有後至者，拜之如初。相者告事畢。遂冠歸，入門 左，北面哭盡哀，免袒成踴，東即位，拜賓成踴：賓出，主人拜送。於又哭，免 袒成踴，於三哭，猶免袒成踴。三日成服，於五哭，相者告事畢。　　聞喪不得奔喪，哭盡哀；問故，又哭盡哀。乃為位，括發袒成踴，襲絞帶 即位拜賓反位成踴。賓出，主人拜送於門外，反位，若有賓後至者，拜之成踴， 送賓如初。於又哭，括發袒成踴，於三哭，猶括發袒成踴，三日成服，於五哭， 拜賓送賓如初。若除喪而後歸，則之墓，哭成踴，東括發袒，拜賓成踴，送賓 反位，又哭盡哀，遂除，於家不哭。主人之待之也，無變於服，與之哭，不踴， 自齊衰以下，所以異者，免麻。
凡為位，非親喪，齊衰以下，皆即位哭盡哀，而東免，即位，袒、成踴、 襲，拜賓反位，哭成踴，送賓反位，相者告就次。三日五哭卒，主人出送賓，眾 主人兄弟皆出門，哭止，相者告事畢。成服拜賓。若所為位家遠，則成服而往。
齊衰望鄉而哭，大功望門而哭，小功至門而哭，緦麻即位而哭。哭父之黨於 廟，母妻之黨於寢，師於廟門外，朋友於寢門外，所識於野張帷。凡為位不奠。 哭天子九，諸侯七、卿大夫五、士三。大夫哭諸侯，不敢拜賓。諸臣在他國，為 位而哭，不敢拜賓。與諸侯為兄弟，亦為位而哭。凡為位者一袒。所識者吊，先 哭於家於而後之墓，皆為之成踴，從主人北面而踴。凡喪，父在父為主，父沒， 兄弟同居，各主其喪。親同，長者主之；不同，親者主之。聞遠兄弟之喪，既除 喪而後聞喪，免袒成踴。拜賓則尚左手。無服而為位者，唯嫂叔及婦人降而無服 者麻。凡奔喪，有大夫至，袒，拜之，成踴而後襲；於士，襲而後拜之。